《东武吟》
清代·蒋湘培

汉帝求故剑，嫔御皆涕零。魏王弃前鱼，左右多叹声。

贱子少年日，早希烈士名。出身承主恩，万里事远征。

追虏交河北，蓐食朔方庭。徒手冒白刃，俯身搴前旌。

朔风浩浩来，塞马惨不鸣。孤蓬杂沙飞，天地忽晦冥。

短兵怒相接，血溅单于腥。朝射南山虎，夜宿醉尉亭。

何人知故将，穷老甘伶仃。道逢羽林儿，顾盼生光荣。

锦带鹔鹴裘，车马浩纵横。时移贵贱异，事去炎凉更。

顾惭麒麟阁，虚望嫖姚营。苍鹰思一击，老骥忽长鸣。

仍蒙伏波将，不愧班生铭。

作者简介：清湖南湘乡人，字笃因。乾隆五十九年举人。博闻强识，工古文。其弟蒋湘墉、湘城、湘垣皆师事之，并有文名，时称四蒋。